Ιταλική μαγειριά με λαχανικά εποχής - Vignarola
Η μαγεριά αυτή είναι το side dish των Ρωμαίων, ένα λαδερό που σερβίρεται ταυτόχρονα με το κυρίως πιάτο, είτε είναι κρέας, είτε ψάρι
400 γρ. αγκινάρες, κατά προτίμηση φρέσκες, μικρές και τρυφερές , περίπου 40 ml ελαιόλαδο, 2 φρέσκα κρεμμυδάκια, ψιλοκομμένα , 1 φρέσκια πιπερίτσα τσίλι, ψιλοκομμένη, 1 μαρούλι, κομμένο σε μέτριες λωρίδες , 200 γρ. (καθαρό βάρος) φρέσκα κουκιά, καθαρισμένα από τα λουβιά τους, 200 γρ. (καθαρό βάρος) φρέσκος αρακάς καθαρισμένος (ή κατεψυγμένος) , 70 ml λευκό ξηρό κρασί, χυμός από 1 λεμόνι, αλάτι, φρεσκοτριμμένο πιπέρι
Για να φτιάξουμε vignarola (μαγειριά με λαχανική εποχής) αρχικά κόβουμε, με ένα μαχαίρι, τις σκληρές άκρες κάθε κοτσανιού αγκινάρας και ξεφλουδίζουμε το κοτσάνι που έμεινε από τις εξωτερικές ίνες του. Αφαιρούμε τα εξωτερικά σκληρά φύλλα από κάθε αγκινάρα μέχρι να φτάσουμε στα τρυφερά. Κόβουμε με το μαχαίρι την κορυφή τους και κάθε αγκινάρα που καθαρίζουμε την κόβουμε στα δύο. Με κουταλάκι αφαιρούμε το χνουδωτό εσωτερικό τους.Κόβουμε καθεμία σε 10 λεπτές φέτες. Βάζουμε αμέσως τις φέτες σε ένα μπολ με νερό και χυμό λεμονιού, για να μη μαυρίσουν.Σε μια φαρδιά και ρηχή κατσαρόλα ζεσταίνουμε το ελαιόλαδο σε μέτρια φωτιά και σοτάρουμε τα φρέσκα κρεμμυδάκια για 2-3 λεπτά, μέχρι να μαραθούν. Ρίχνουμε την πιπερίτσα και συνεχίζουμε το σοτάρισμα μέχρι τα κρεμμυδάκια να ροδίσουν απαλά. Στραγγίζουμε και σκουπίζουμε τις αγκινάρες και τις ρίχνουμε στην κατσαρόλα. Μαγειρεύουμε για 3-4 λεπτά, ανακατεύοντας τακτικά. Προσθέτουμε τα κουκιά και μαγειρεύουμε για άλλα 3-4 λεπτά. Ρίχνουμε τον αρακά και συνεχίζουμε το μαγείρεμα για 3-4 λεπτά.Τέλος, προσθέτουμε το μαρούλι και μαγειρεύουμε για 1-2 λεπτά, μέχρι να μαραθεί. Ρίχνουμε το κρασί και αφήνουμε για 1-2 λεπτά να εξατμιστεί το αλκοόλ και σκεπάζουμε την κατσαρόλα με καπάκι. Χαμηλώνουμε τη φωτιά, αλατοπιπερώνουμε και σιγομαγειρεύουμε τα λαχανικά για περίπου 20 λεπτά ή μέχρι να μαλακώσουν. Το επιθυμητό είναι να γίνει το μαγείρεμα μέσα στα υγρά που θα αποβάλουν τα λαχανικά, αλλά καλό είναι να ελέγξουμε μερικές φορές και, αν χρειάζεται, να προσθέσουμε ελάχιστο καυτό νερό.Ξεσκεπάζουμε την κατσαρόλα και μαγειρεύουμε για άλλα 5 λεπτά.Σερβίρουμε, τη vignarola (μαγειριά με λαχανική εποχής), ραντίζοντας με λίγο ωμό ελαιόλαδο.
Αγκινάρες,Αρακάς,Κουκιά,Ιταλική Κουζίνα